У самім памяшканні сталы і вешалкі заваленыя тым, што прынеслі самі ж наведвальнікі. Пераважна вопратка на розны стыль і густ, кнігі, усякія патрэбныя ў гаспадарцы дробязі. У гэтым сутнасць Фрымаркета: вольны абмен таварамі і паслугамі. Калі вы нешта прынеслі на Фрымаркет — вам ніхто за гэта нічога не вінны. Але і самі можаце ўзяць што заўгодна, нават калі нічога не прынеслі. Гандаль і камерцыйная рэклама на мерапрыемстве наўпрост забароненыя. А вось далучыцца надзвычай проста: прыходзь і дзяліся. Ніякіх рэгістрацый ці платы за ўваход. Гэтаксама ж проста і стаць валанцёрам. Удзельнікі ініцыятывы, якія не атрымоўваюць грошы за сваю дзейнасць, заўсёды радыя любой дапамозе.